7.2.2023.
LV
Eiropas Savienības Oficiālais Vēstnesis
C 47/97 Trešdiena, 2022. gada 6. jūlijs
52. mudina iestādes pieņemt jaunu tieslietu nozares stratēģiju un rīcības plānu, kā arī jaunu tiesību aktu par Augsto tiesnešu un prokuroru padomi un jaunu tiesību aktu par Bosnijas un Hercegovinas tiesu saskaņā Eiropas standartiem;
53. aicina Bosniju un Hercegovinu nodrošināt, ka tiek īstenoti un izpildīti visi tiesas nolēmumi, atgādinot, ka tiesiskums ir ārkārtīgi svarīgs priekšnoteikums valsts progresam eiroatlantiskās integrācijas jomā; norāda uz īpaši zemu spriedumu izpildes līmeni vides lietās; aicina tiesas, kas ir kompetentas administratīvajos strīdos pret valsts iestāžu nelikumīgām darbībām, ātrāk izskatīt lietas;
54. atgādina par nepieciešamību atjaunināt tiesību aktus un saskaņot tos ar ES attiecībā uz nelikumīgi iegūtu līdzekļu legalizēšanas un terorisma finansēšanas novēršanu, kā arī izveidot līdzekļu atguves dienestu;
55. mudina Bosniju un Hercegovinu stiprināt un pienācīgi organizēt un finansēt korupcijas apkarošanas struktūras, aptverot interešu konfliktus un lobēšanu; atgādina, ka ir netraucēti jāizmeklē valsts amatpersonu nelikumīga iedzīvošanās; uzsver, ka ir svarīgi ievērot GRECO ieteikumus, lai sekmētu atklāšanu un pārskatatbildību; atgādina par nepieciešamību atjaunināt tiesību aktus un saskaņot tos ar ES attiecībā uz trauksmes cēlēju aizsardzību;
56. atkārtoti norāda, ka ir jāizmeklē politiskās un administratīvās saiknes ar organizēto noziedzību; aicina veikt administratīvu reformu, lai izskaustu korupciju, un uzlabot korupcijas uzraudzības mehānismus, kā arī efektīvi saukt pie atbildības vainīgos augsta līmeņa korupcijas lietās;
57. uzsver draudus, ko rada Bosnijas un Hercegovinas tiesībaizsardzības iestāžu neapmierinošā sadarbība un nespēja efektīvi sadarboties ar Eiropolu, Eurojust un Eiropas Prokuratūru; atzinīgi vērtē divpusējos centienus, kurus atbalsta Eiropols un Eurojust un kuru mērķis ir likvidēt cilvēku tirdzniecības tīklus;
58. aicina šo sadarbību pastiprināt arī ar mērķi padarīt pilnībā operatīvu kopīgo rīcības plānu terorisma apkarošanai Rietumbalkānu reģionā; mudina izveidot valstu kontaktpunktu “Šaujamieroči”;
Pamattiesības
59. pauž nožēlu par to, ka joprojām netiek aizsargāta mediju brīvība un plurālisms; uzstāj, ka ir jālikvidē politiskā iejaukšanās žurnālistu darbā un jāaizsargā viņu drošība un labklājība, tostarp darba tiesības, aizsargājot viņus pret iebiedēšanu, kā arī pret stratēģisku tiesvedību pret sabiedrības līdzdalību (SLAPP), veicot sistemātisku un efektīvu kriminālvajāšanu, tostarp tūlītējus un efektīvus izmeklēšanas pasākumus pēc jebkādiem draudiem un uzbrukumiem, kas vērsti pret viņiem; aicina iestādes kriminālkodeksā paredzēt īpašu aizsardzības daļu žurnālistiem; pauž nožēlu par pieaugošo dzimumbalstīto vardarbību pret žurnālistēm, tostarp par draudiem un diskrimināciju, kas vērsta pret viņām;
60. aicina veikt efektīvus pasākumus, lai nodrošinātu sabiedrisko raidorganizāciju, jo īpaši Bosnijas un Hercegovinas valsts sabiedriskās raidorganizācijas (BHRT), finansiālo ilgtspēju un politisko neatkarību; mudina iestādes rīkoties, lai rastu ilgtspējīgu risinājumu BHRT finansēšanas problēmām, un nepieļaut tās slēgšanu, kā arī pieņemt tiesību aktus par mediju īpašumtiesību pārredzamību; ar bažām norāda uz plurālisma trūkumu medijos un jaunu dalībnieku grūtībām iegūt licences un citus elementus, kas nepieciešami darbībai Telecoms tirgū; pauž bažas par to, ka trūkst daudzveidības tradicionālajos mediju kanālos, tostarp trūkst satura pieejamības visās oficiālajās valodās;
61. pauž nožēlu par iestāžu draudiem pilsoniskajai sabiedrībai; nosoda pastāvīgos vārda brīvības un pulcēšanās brīvības ierobežojumus Bosnijā un Hercegovinā un pieaugošos šo tiesību ierobežojumus SR administratīvajā vienībā; šajā sakarībā nosoda Prijedoras vietējo iestāžu lēmumu aizliegt izsludināto miermīlīgo gājienu par godu Baltās lentas dienai, kurā piemin 1992.–1995. gada kara upurus civiliedzīvotāju vidū; prasa pieņemt regulējumu par pilsoniskās sabiedrības organizāciju pārredzamu finansēšanu;